משמים שלום לעם
מִשָּׁמַיִם שָׁלוֹם לְעַם הוא פיוט מתוך שירת הבקשות של יהודי קהילת ארם צובא, מחבר הפיוט הוא הרב מרדכי עבאדי.

הפיוט משמים שלום לעם, כרוב שיריו של הרב מרדכי עבאדי, מבקש לחזק את ידיהם של כל המתעוררים לשמיעת שירת הבקשות. במילותיו של הפיוט ניתן להבחין בבקשה של המחבר המבקש ברכה תוך כדי רמיזת שמו - מרדכי (בצורה די דרשנית בסופו של הפיוט).

כל בתי הפיוט מסתיימים בשמו של דוד המלך אשר ממנו יצא ואמור להגיע המשיח (משיח בן דוד). את השיר נוהגים בדרך כלל לפייט בליל שבת.
מִשָּׁמַיִם שָׁלוֹם לְעַם  בְּנֵי אַבְרָהָם אֲהוּבָךְ

תִּשְׁלַח מַהֵר וְתוֹשִׁיעֵם  וְיִשְׂבְּעוּ אָז מִטּוּבָךְ

וְלָהֶם תְּהִי מְנַחֵם  בְּהַרְאוֹתָם אֶת הוֹד נֹעַם

בֵּית מִקְדָּשָׁךְ וּלְשָׁם תַּנְחֵם  לְעִיר צִיּוֹן הִיא עִיר דָּוִד

רוּחַ נָכוֹן רוּחַ חַיִּים  לָהֶם יוֹסֵף אֲדוֹן עֶזְרָא

בֹּקֶר עֶרֶב צָהֳרַיִם  יְהִי לָהֶם מַחְסֶה סִתְרָה

וְיַקְרִיבוּ בֵּית אַהֲרֹן  וּמֹשֶׁה שָׁר אֶת הַשִּׁירָה

וְלֵוִי עַל קָרְבָּן יָרֹן  לַמְנַצֵּחַ שִׁיר לְדָוִד

דִּרְשׁוּ אֵל חַי כָּל עוֹבֵד יָהּ  אָדוֹן עַל כָּל הַמַּעֲשִׂים

זָן וּמְפַרְנֵס לְכָל בִּרְיָה  וְעוֹשֵׂה פֶלֶא וְנִסִּים

וְרַחֲמָיו וַחֲסָדָיו  כַּמַּיִם לַיָּם מְכַסִּים

לְעַמּוֹ וַעֲבָדָיו  הַמְיַחֲלִים חַסְדֵי דָוִד

כָּל יוֹם תָּמִיד הַלְלוּהוּ  וּבְכָל שַׁבָּת וּבְכָל יוֹם טוֹב

בִּהְיוֹתְכֶם בֵּית נָוֵהוּ  רַנְּנוּ לַה' כִּי טוֹב

וּבִקְהַל עַם רוֹמְמוּהוּ  כִּי תִהְיו כְּגַן רָטֹב

וְאֵלִיָּהוּ יְבַשֵּׂר הוּא  בִּיאַת מָשִׁיחַ בֶּן דָּוִד

יְהוּדָה וְיִשְׂרָאֵל רַבִּים  כְּחוֹל אֲשֶׁר בִּשְׂפַת הַיָּם

כֻּלָּם רֵעִים וַאֲהוּבִים  וְאָז יָשִׁיתוּ אֶת עֶדְיָם

כְּטַל עַל עֵשֶׂב וּרְבִיבִים  שָׁמַיִם יִתְּנוּ פִרְיָם

וְלָהֶם שַׁי מַקְרִיבִים  כִּימֵי שְׁלֹמֹה בֶּן דָּוִד

חַזֵּק אַמֵּץ אַנְשֵׁי לֵבָב  עֵדָה הָעוֹמְדִים בַּלֵּילוֹת

וְרַפֵּא אֵל לִבְנֵי חוֹבָב  הַמְשׁוֹרְרִים בְּמַקְהֵלוֹת

וּמְבַקֵּשׁ אֵל שָׁאוֹל שׁוֹאֵל  תְּמַלֵּא לוֹ כָּל מִשְׁאָלוֹת

וּלְמָר דְּרוֹר יְהִי דְּרוֹר  בְּהַצְמִיחַ צֶמַח דָּוִד

 קישורים חיצוניים 

משמים שלום לעם, באתר הזמנה לפיוט

שירת הבקשות
פיוטים